CELEX: 32011D0372
Language: sl
Date: 2011-06-24 00:00:00
Title: 2011/372/EU: Izvedbeni sklep Komisije z dne 24. junija 2011 o izvzetju iskanja nafte in plina ter izkoriščanja nafte v Italiji iz uporabe Direktive 2004/17/ES Evropskega parlamenta in Sveta o usklajevanju postopkov za oddajo javnih naročil naročnikov v vodnem, energetskem in transportnem sektorju ter sektorju poštnih storitev (notificirano pod dokumentarno številko C(2011) 4253)  Besedilo velja za EGP

25.6.2011   
            
            
               SL
            
            
               Uradni list Evropske unije
            
            
               L 166/28
            
         IZVEDBENI SKLEP KOMISIJE
   z dne 24. junija 2011
   o izvzetju iskanja nafte in plina ter izkoriščanja nafte v Italiji iz uporabe Direktive 2004/17/ES Evropskega parlamenta in Sveta o usklajevanju postopkov za oddajo javnih naročil naročnikov v vodnem, energetskem in transportnem sektorju ter sektorju poštnih storitev
   (notificirano pod dokumentarno številko C(2011) 4253)
   (Besedilo v italijanskem jeziku je edino verodostojno)
   (Besedilo velja za EGP)
   (2011/372/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2004/17/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil naročnikov v vodnem, energetskem in transportnem sektorju ter sektorju poštnih storitev (1) in zlasti člena 30(5) in (6) Direktive,
   ob upoštevanju naslednjega:
   I.   DEJSTVA
   
   
               (1)
            
            
               Italijansko združenje naftne in rudarske industrije – Assomineraria je 23. marca 2011 Komisiji po elektronski pošti poslalo prošnjo v skladu s členom 30(5) Direktive 2004/17/ES. V skladu s prvim pododstavkom člena 30(5) je Komisija 1. aprila 2011 z dopisom o tem obvestila italijanske organe, ti pa so nanj odgovorili 19. aprila 2011. Prošnja, ki jo je predložilo združenje Assomineraria, zadeva iskanje nafte in plina ter izkoriščanje nafte v Italiji. V skladu s predhodnimi odločbami Komisije o združitvah (2) sta bili v prošnji navedeni dve ločeni dejavnosti, in sicer:
               
                           (a)
                        
                        
                           iskanje nafte in zemeljskega plina ter
                        
                     
                           (b)
                        
                        
                           proizvodnja nafte.
                        
                     
         
               (2)
            
            
               V skladu z navedenimi odločbami Komisije pomeni „proizvodnja“ za namene tega sklepa tudi „urejanje nahajališč“, tj. vzpostavitev ustrezne infrastrukture za prihodnjo proizvodnjo (naftne ploščadi, naftovodi, naftni terminali itd.). Poleg tega uveljavljena praksa Komisije kaže, da „urejanje nahajališč, surove nafte, njena proizvodnja in prodaja“ sestavljajo „en ustrezen proizvodni trg“ (3). Zato bo za namene tega sklepa izraz „proizvodnja“ vključeval tudi „urejanje nahajališč“ in (prvo) prodajo nafte.
            
         
               (3)
            
            
               Assomineraria je trgovsko združenje, ki na tem področju deluje v imenu najpomembnejših podjetij v sektorju iskanja in pridobivanja ogljikovodikov v Italiji. Najpomembnejša štiri podjetja, povezana z združenjem, so ENI S.p.A., Edison S.p.A, Shell Italia E&P S.p.A in Total E&P Italia S.p.A.
            
         II.   PRAVNI OKVIR
   
   
               (4)
            
            
               Člen 30 Direktive 2004/17/ES določa, da se navedena direktiva ne uporablja za naročila, katerih namen je omogočanje opravljanja dejavnosti, za katere velja Direktiva 2004/17/ES, če je v državi članici, v kateri se dejavnost opravlja, dejavnost neposredno izpostavljena konkurenci na trgih, do katerih dostop ni omejen. Neposredna izpostavljenost konkurenci se oceni na podlagi objektivnih meril, pri čemer se upoštevajo posebne značilnosti zadevnega sektorja. Dostop se šteje za neomejenega, če je država članica pri odprtju zadevnega sektorja ali njegovega dela izvajala in uporabila ustrezno zakonodajo EU.
            
         
               (5)
            
            
               Ker Italija izvaja in uporablja Direktivo 94/22/ES Evropskega parlamenta in Sveta z dne 30. maja 1994 o pogojih za izdajo in uporabo dovoljenj za iskanje, raziskovanje in izkoriščanje ogljikovodikov (4), se v skladu s prvim pododstavkom člena 30(3) Direktive 2004/17/ES šteje, da dostop do trga ni omejen. Neposredno izpostavljenost konkurenci na določenem trgu je treba oceniti na podlagi različnih meril, od katerih ni nobeno nujno in samo po sebi odločilno.
            
         
               (6)
            
            
               Za oceno, ali so ustrezni gospodarski subjekti izpostavljeni neposredni konkurenci na trgih, ki jih zadeva ta sklep, se upoštevata tržni delež glavnih udeležencev in stopnja koncentracije na teh trgih. Ker se razmere po dejavnostih, na katere se nanaša ta sklep, med seboj razlikujejo, se za vsako posamezno dejavnost ali trg pripravi ločena ocena.
            
         
               (7)
            
            
               Ta sklep ne posega v uporabo predpisov glede konkurence.
            
         III.   OCENA
   
   
               (8)
            
            
               Obe dejavnosti, ki sta predmet te prošnje (iskanje nafte in zemeljskega plina ter proizvodnja nafte), sta se v predhodnih odločbah Komisije, navedenih v uvodnih izjavah 1 in 2, obravnavali kot ločeni proizvodni trgi. Zato ju je treba preučiti ločeno.
            
         
               (9)
            
            
               Glede na prakso Komisije (5) se iskanje nafte in zemeljskega plina šteje za en ustrezen proizvodni trg, ker na začetku ni mogoče določiti, ali se bo našla nafta ali zemeljski plin. Podjetja, ki se ukvarjajo z iskanjem, na trgu iskanja pridobijo dovoljenje za odkrivanje, ki ga „država gostiteljica“ navadno podeli na podlagi razpisnega postopka (6). Komisija je v svoji dolgoletni praksi tudi potrdila, da ima navedeni trg svetovne geografske razsežnosti. Glede na to, da ni videti, da bi bila opredelitev v tem primeru drugačna, se ta za namene tega sklepa ohrani.
            
         
               (10)
            
            
               Tržni deleži gospodarskih subjektov, ki se ukvarjajo z iskanjem, se lahko merijo glede na tri spremenljivke: kapitalske naložbe, dokazane rezerve in načrtovano proizvodnjo. Uporaba kapitalskih naložb za merjenje tržnih deležev gospodarskih subjektov na trgu iskanja se je izkazala za neprimerno, med drugim tudi zaradi velikih razlik med zahtevanimi ravnmi naložb, ki so potrebne na različnih geografskih območjih. Tako so za iskanje nafte in plina v Severnem morju potrebne večje naložbe kot npr. za iskanje na Bližnjem vzhodu.
            
         
               (11)
            
            
               Ponavadi sta bila za ocenjevanje tržnih deležev gospodarskih subjektov v tem sektorju uporabljena ostala dva parametra, tj. delež dokazanih rezerv in načrtovana proizvodnja (7).
            
         
               (12)
            
            
               Po razpoložljivih podatkih so 31. decembra 2009 dokazane rezerve nafte in plina v svetu znašale 385,58 milijarde standardnih kubičnih metrov ekvivalenta nafte (v nadaljnjem besedilu: Sm3 (oe)) (8). Dne 1. januarja 2010 so skupne dokazane rezerve nafte in plina v Italiji malo presegle 0,205 milijarde Sm3 (oe) (9) oziroma nekoliko več kot 0,05 %. Pri tem mora biti delež posameznih naročnikov, ki delujejo v Italiji, še nižji. Po razpoložljivih podatkih obstaja med dokazanimi rezervami nafte in plina ter načrtovano proizvodnjo neposredna povezava. Zato nobeden od razpoložljivih podatkov ne kaže, da bi bil tržni delež posameznih naročnikov, ki delujejo v Italiji, bistveno drugačen, če bi ga izmerili glede na pričakovano proizvodnjo in ne glede na dokazane rezerve. Glede na povezave med dokazanimi rezervami in dejansko proizvodnjo se lahko ta dejstva razumejo tudi kot pokazatelj stanja konkurence na zadevnem trgu.
            
         
               (13)
            
            
               Trg odkrivanja ni zelo koncentriran. Poleg družb v državni lasti je za trg značilna prisotnost mednarodnih vertikalno povezanih zasebnih udeležencev, tako imenovanih „super velikih“ (BP, ExxonMobil in Shell), ter nekaj tako imenovanih „velikih“. Ti elementi kažejo na neposredno izpostavljenost konkurenci.
            
         
               (14)
            
            
               V skladu z ustaljeno prakso Komisije (10) tvorijo urejanje nahajališč, proizvodnja in prodaja (surove) nafte ločen proizvodni trg svetovnih geografskih razsežnosti. Glede na to, da ni videti, da bi bila opredelitev v tem primeru drugačna, se ta za namene tega sklepa ohrani.
            
         
               (15)
            
            
               Po razpoložljivih podatkih (11) je leta 2009 svetovna proizvodnja nafte znašala 79,948 milijona sodčkov dnevno. Istega leta je Italija proizvedla skupno 0,095 milijona sodčkov dnevno, kar ustreza 0,11-odstotnemu tržnemu deležu. V letu 2009 je bil delež posameznih naročnikov, ki delujejo v Italiji, naslednji: s svetovno proizvodnjo 1 007 tisoč (12) sodčkov na dan ima ENI 1,26-odstotni delež svetovne proizvodnje nafte; Shellova svetovna proizvodnja nafte znaša 1 581 tisoč sodčkov nafte na dan (13) in tako je njegov tržni delež 1,98 % svetovne proizvodnje nafte; Totalova svetovna proizvodnja nafte znaša 1 381 tisoč sodčkov nafte na dan (14) in tako je njegov tržni delež 1,73 % svetovne proizvodnje nafte; in končno, Edisonova svetovna proizvodnja nafte znaša 5 tisoč sodčkov nafte na dan (15) in tako je njegov tržni delež 0,006 % svetovne proizvodnje nafte.
            
         
               (16)
            
            
               Za namene te analize je pomembno upoštevati stopnjo koncentracije na zadevnem trgu v celoti. Glede tega Komisija ugotavlja, da je za trg proizvodnje surove nafte značilna prisotnost velikih družb v državni lasti in treh mednarodnih vertikalno povezanih zasebnih udeležencev (tako imenovanih „super velikih“, BP, ExxonMobil in Shell, ki so imeli leta 2009 naslednje deleže v proizvodnji nafte: 3,2 %, 3,0 % oziroma 2,0 % (16)), ter nekaj tako imenovanih „velikih“ (17). Ti dejavniki kažejo, da je na trgu več udeležencev, med katerimi se lahko predvideva obstoj učinkovite konkurence.
            
         IV.   SKLEPNE UGOTOVITVE
   
   
               (17)
            
            
               Glede na proučene dejavnike iz uvodnih izjav 8 do 16 se lahko sklepa, da je pogoj za neposredno izpostavljenost konkurenci iz člena 30(1) direktive 2004/17/ES v Italiji izpolnjen pri naslednjih storitvah:
               
                           (a)
                        
                        
                           iskanje nafte in zemeljskega plina ter
                        
                     
                           (b)
                        
                        
                           proizvodnja nafte.
                        
                     
         
               (18)
            
            
               Ker se šteje, da je pogoj neomejenega dostopa do trga izpolnjen, se Direktiva 2004/17/ES ne bi smela uporabljati, če naročniki oddajajo naročila, katerih namen je omogočiti izvedbo storitev, navedenih v točkah (a) in (b) uvodne izjave 17, v Italiji ali če so organizirani natečaji za opravljanje te dejavnosti na takih območjih.
            
         
               (19)
            
            
               Glede na navedbe v prošnji se na večini območij izkoriščanja v Italiji proizvajata tako nafta kot tudi plin, v različnih odstotkih (18). Proizvodnja plina ni predmet te prošnje za izvzetje in za ta sektor se še naprej uporabljajo določbe Direktive 2004/17/ES. V zvezi s tem je poudarjeno, da se morajo pogodbe za javna naročila, ki pokrivajo več dejavnosti, obravnavati v skladu s členom 9 Direktive 2004/17/ES. To pomeni, da je treba, kadar naročnik izvaja „mešano“ naročilo, to je naročilo, ki se uporablja za podporo učinkovitosti tako dejavnosti, izvzetih iz uporabe Direktive 2004/17/ES, kot dejavnosti, ki niso izvzete, upoštevati dejavnosti, za katere je bila pogodba prvotno namenjena. V primeru takšnega mešanega naročila, kadar je namen v glavnem podpora proizvodnji plina, se uporablja določba Direktive 2004/17/ES. Če je objektivno nemogoče določiti, kateri dejavnosti je pogodba prvotno namenjena, se pogodba dodeli v skladu s predpisi iz odstavkov 2 in 3 člena 9 Direktive 2004/17/ES.
            
         
               (20)
            
            
               Ta sklep temelji na pravnih in dejanskih razmerah v obdobju od marca 2011 do aprila 2011, razvidnih iz informacij, ki so jih predložili Assomineraria, BP Statistical Review of World Energy 2010 (BP-jev statistični pregled svetovne energije) in italijanski organi. Sklep se lahko spremeni, če bi bistvene spremembe pravnega ali dejanskega stanja povzročile, da pogoji za uporabo člena 30(1) Direktive 2004/17/ES niso več izpolnjeni.
            
         
               (21)
            
            
               Ukrepi iz tega sklepa so v skladu z mnenjem Svetovalnega odbora za javna naročila –
            
         SPREJELA NASLEDNJI SKLEP:
   Člen 1
   Direktiva 2004/17/ES se ne uporablja za javna naročila, ki jih oddajo naročniki in so namenjena omogočanju izvajanja naslednjih storitev v Italiji:
   
               (a)
            
            
               iskanje nafte in zemeljskega plina ter
            
         
               (b)
            
            
               proizvodnja nafte.
            
         Člen 2
   Ta sklep je naslovljen na Italijansko republiko.
   
      V Bruslju, 24. junija 2011
      
         
            Za Komisijo
         
         Michel BARNIER
         
            Član Komisije
         
      
   
   
      (1)  UL L 134, 30.4.2004, str. 1.
   
      (2)  Glej zlasti Odločbo Komisije 2004/284/ES z dne 29. septembra 1999 o razglasitvi združljivosti koncentracije s skupnim trgom in sporazumom EGP (zadeva št. IV/M.1383 – Exxon/Mobil) in odločbe, ki so ji sledile, npr. odločbo Komisije z dne 3. maja 2007 o razglasitvi združljivosti koncentracije s skupnim trgom (zadeva št. COMP/M.4545 – STATOIL/HYDRO) v skladu z Uredbo Sveta (ES) št. 139/2004.
   
      (3)  Glej med drugim Odločbo Komisije 2001/45/ES z dne 29. septembra 1999 o razglasitvi združljivosti koncentracije s skupnim trgom in sporazumom EGP (zadeva IV/M.1532 – BP Amoco/Arco), točka 14.
   
      (4)  UL L 164, 30.6.1994, str. 3.
   
      (5)  Glej zlasti navedeno odločbo Exxon/Mobil in poznejšo odločbo Komisije z dne 19. novembra 2007 o razglasitvi združljivosti koncentracije s skupnim trgom (zadeva št. COMP/M.4934 – KAZMUNAIGAZ/ROMPETROL) v skladu z Uredbo Sveta (ES) št. 139/2004.
   
      (6)  M.1532 BP Amoco/Arco, odst. 9 in 10.
   
      (7)  Glej zlasti prej navedeno odločbo Exxon/Mobil (točki 25 in 27).
   
      (8)  Glej točko 5.2.1 prošnje in tam navedene vire, zlasti priloženi BP Statistical Review of World Energy (BP-jev statistični pregled svetovne energije), junij 2010, v nadaljevanju „Statistika BP 2010“. Kanadski oljni pesek se pri tem ni upošteval zaradi skladnosti s prejšnjimi odločitvami v skladu s členom 30.
   
      (9)  Po Statistki BP 2010, str. 8.
   
      (10)  Glej zlasti navedeno odločbo Exxon/Mobil in poznejšo odločbo Komisije z dne 19. novembra 2007 o razglasitvi združljivosti koncentracije s skupnim trgom (zadeva št. COMP/M.4934 – KAZMUNAIGAZ/ROMPETROL) v skladu z Uredbo Sveta (ES) št. 139/2004.
   
      (11)  Glej str. 8 Statistike BP 2010, ki se priložijo na zahtevo.
   
      (12)  Od tega je 56 tisoč sodčkov na dan proizvedenih v Italiji.
   
      (13)  Od tega je 30 tisoč sodčkov na dan proizvedenih v Italiji.
   
      (14)  Total ne proizvaja nafte v Italiji.
   
      (15)  Edison vso nafto proizvede v Italiji.
   
      (16)  Glej točko 5.2.3 prošnje, str. 18.
   
      (17)  Npr.: Total, Chevron, Eni in Conoco, katerih tržni deleži so manjši od deležev super velikih.
   
      (18)  Glej točko 2.1 prošnje.